**Република Србија**

**ОПШТИНА ЧАЈЕТИНА**

**Општинско веће општине Чајетина**

**Комисија за избор чланова тела за праћење**

**примене ЛАП-а општине Чајетина**

**број 400-466/2018/02**

**Датум: 25. мај 2018. године**

На основу тачке 17.1.2 Локалног антикорупцијског плана општине Чајетина („Службени лист општине Чајетина'' број 9/2017) и тачке II Решења Општинског већа општине Чајетина од 30. марта 2018. године о именовању Комисије за избор чланова тела за праћење примене ЛАП-а општине Чајетина, Комисија за избор чланова тела за праћење примене ЛАП-а општине Чајетина, на седници одржаној 25.маја 2018. године, доноси

**ОДЛУКУ**

**о условима, критеријумима и мерилима за избор чланова Савета за праћење примене Локалног антикорупцијског плана општине Чајетина**

**Члан 1.**

Овом одлуком се прописују услови, мерила и критеријуми као и поступак за избор чланова Савета за праћење примене Локалног антикорупцијског плана општине Чајетина (у даљем тексту: „Савет“) и друга питања која се односе на поступање Комисије за избор чланова тела за праћење примене ЛАП-а општине Чајетина (у даљем тексту: Комисија)

**Услови   
Члан 2.**

Кандидат за чланство у Савету мора да испуњава следеће услове:

1. Да је лице пунолетно;
2. Да има пребивалиште на територији општине Чајетина;
3. Да није осуђиван или се против њега не води поступак за дела која се односе на корупцију;
4. Да није кршио одредбе Закона о Агенцији за борбу против корупције;
5. Да није носилац функције у политичкој странци;
6. Да није јавни функционер у складу са Законом о Агенцији за борбу против корупције;
7. Да није запослен у органима општине Чајетина, јавним предузећима и установама чији је оснивач општина Чајетина.

**Члан 3.**

Комисија ће у року од седам дана од дана истека рока за подношење пријава утврдити који кандидати испуњавају опште услове за чланове Савета.

Пријаве Кандидата који не испуњавају услове прописане чланом 2. ове одлуке, Комисија ће одбацити Закључком.

Против Закључка из става 1. овог члана подносилац пријаве има право да поднесе приговор Општинском већу у року од 48 сати од пријема Закључка.

**Критеријуми**

**Члан 4.**

Комисија ће вршити рангирање кандидата који испуњавају опште услове прописане чланом 2. ове Одлуке на основу следећих критеријума:

Знање из области антикорупцијских докумената и прописа и информисаност о стању, односно о пракси и случајевима у области борбе против корупције;

Лични и професионални интегритет;

Лична мотивисаност за чланство у Савету и виђење места, улоге и активности Савета општине Чајетина;

Предлози за унапређење превенције и сузбијања корупције, нарочито на локалном нивоу;

Искуство у борби против корупције.

**Пријава и докази**

**Члан 5.**

Пријава се доставља на прописаном обрасцу који се објављује на званичном сајту општине Чајетине у оквиру јавног позива.

Уз пријаву се прилажу следећи докази:

* Пријава о пребивалишту издата од стране Министарства унутрашњих послова;
* Потврда да лице није осуђивано или да се против њега не води поступак издата из казнене евиденције Министарства унутрашњих послова;
* Оверена лична изјава да лице није носилац функције у политичкој странци, да није јавни функционер и да није запослен у органима општине Чајетина, јавним предузећима и установама чији је оснивач општине Чајетина (на прописаном обрасцу);
* Копија личне карте.

**Мерила**

**Члан 6.**

Комисија оцењује кандидате на основу достављене пријаве и усменог разговора са кандидатима а на основу прописаних критеријума:

Критеријум 1 - Знање из области антикорупцијских докумената и прописа и информисаност о стању, односно о пракси и случајевима у области борбе против корупције, оцењује се на основу унапред припремљених питања за усмени разговор са кандидатима, а која ће бити у прилогу пријавног обрасца, са бодовном скалом;

Критеријум 2 - Лични и професионални интегритет, оцењује се на основу радне и професионалне биографије коју кандидати достављају у оквиру пријавног обрасца и усменог разговора;

Критеријум 3 - Лична мотивисаност за чланство у Савету и виђење места, улоге и активности Савета општине Чајетина, оцењује се на основу мотивационог писма које се доставља у оквиру пријавног обрасца и усменог разговора;

Критеријум 4 - Предлози за унапређење превенције и сузбијања корупције, нарочито на локалном нивоу, оцењује се на основу конкретних предлога које кандидати достављају у пријавном обрасцу и усменог разговора;

Критеријум 5 - Искуство у борби против корупције, оцењује се на основу доказа који кандидати достављају уз пријавни образац и усменог разговора.

**Члан 7.**

Сваки члан Комисије оцењује сваког кандидата посебно.

Сваки члан Комисије оцењује кандидата појединачно, оценом од 1 (један) до 5 (пет) по сваком критеријуму.

За Критеријум 1 – оцене се формирају на основу бодовне скале.

Да би био рангиран, кандидат по сваком критеријуму мора имати најмање просечну оцену 2, изузев Критеријума број 5.

Сваки члан Комисије по завршеном оцењивању утврђује просечну оцену кандидату.

Збир просечних оцена свих чланова комисије чини коначну оцену кандидата.

**Члан 8.**

Позив се кандидатима упућује најкасније три дана пре дана одређеног за одржавање усменог разговора, електронским путем или на други одговарајући начин.

**Члан 9.**

Комисија саставља ранг листу са именом и презименом кандидата и бројчано исказаном коначном оценом.

Образложење ранг листе мора садржати и податке о кандидатима, као и мишљења Комисије о сваком кандидату.

У образложењу се наводе и издвојена мишљења чланова Комисије, ако таква мишљења постоје.

**Члан 10.**

На основу оцена Комисија саставља Ранг листу коју доставља Општинском већу ради припреме предлога решења о именовању чланова Савета општине Чајетина.

Решење о именовању чланова Савета општине Чајетина доноси Скупштина општине Чајетина.

**Члан 11.**

Одлука ступа на снагу даном доношења и објавиће се на званичном сајту општине Чајетина.

|  |  |
| --- | --- |
|  | Комисија за избор чланова тела за  праћење примене ЛАП-а општине Чајетина,  Председник  Славица Дидановић |